Kommissionens beslutning

af 20. februar 2002

om beskyttelsesforanstaltninger mod mund- og klovesyge i Det Forenede Kongerige, om ophævelse af beslutning 2001/740/EF og om ottende ændring af beslutning 2001/327/EF

(meddelt under nummer K(2002) 557)

(EØS-relevant tekst)

(2002/153/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Kommissionens beslutning 2001/740/EF(4), senest ændret ved beslutning 2002/48/EF(5), fastlægger beskyttelsesforanstaltninger mod mund- og klovesyge i Det Forenede Kongerige.

(2) Kommissionens beslutning 2001/304/EF(6), senest ændret ved beslutning 2002/49/EF(7), vedrører mærkning og anvendelse af visse animalske produkter i forbindelse med Kommissionens beslutning 2001/172/EF(8) om beskyttelsesforanstaltninger mod mund- og klovesyge i Det Forenede Kongerige.

(3) Kommissionens beslutning 2001/327/EF(9), senest ændret ved beslutning 2001/904/EF(10), vedrører restriktioner for flytning af dyr, der er modtagelige for mund- og klovesyge.

(4) Rådets direktiv 64/433/EØF(11), senest ændret ved direktiv 95/23/EF(12), vedrører sundhedsmæssige betingelser for produktion og afsætning af fersk kød.

(5) Ved Rådets direktiv 94/65/EF(13) er der fastsat krav til fremstilling og afsætning af hakket kød og tilberedt kød.

(6) Rådets direktiv 91/495/EØF(14), senest ændret ved direktiv 94/65/EF, vedrører sundhedsmæssige og dyresundhedsmæssige problemer i forbindelse med produktion og afsætning af kaninkød og kød af opdrættet vildt.

(7) Rådets direktiv 80/215/EØF(15), senest ændret ved akten vedrørende Østrigs, Finlands og Sveriges tiltrædelse, vedrører dyresundhedsmæssige problemer i forbindelse samhandelen inden for Fællesskabet med kødprodukter.

(8) Rådets direktiv 77/99/EØF(16), senest ændret ved direktiv 97/76/EF(17), vedrører sundhedsmæssige problemer i forbindelse med produktion og afsætning af kødprodukter og visse andre produkter af animalsk oprindelse.

(9) Udvalget for mund- og klovesyge og andre epizootier under Det Internationale Kontor for Epizootier (OIE) har evalueret den dokumentation i forbindelse med udryddelsen af mund- og klovesyge, som Det Forenede Kongeriges delegat har forelagt, og i overensstemmelse med resolution nr. XVII ("Restoration of recognition of the foot and mouth disease status of Member Countries"), som OIE's internationale komité vedtog på sin 65. generalforsamling i maj 1997, blev det den 21. januar 2002 anerkendt, at Det Forenede Kongerige har genvundet sin tidligere status som område fri for mund- og klovesyge uden vaccination.

(10) Kommissionens beslutning 2001/740/EF om beskyttelsesforanstaltninger mod mund- og klovesyge i Det Forenede Kongerige bør derfor ophæves.

(11) Der bør dog vedtages bestemmelser, som sikrer, at visse former for kød og kødprodukter på lager, som blev fremstillet under epidemien og ikke opfylder dyresundhedskriterierne for samhandel inden for Fællesskabet, kun afsættes på Storbritanniens område.

(12) For at sikre, at bestemmelserne i beslutning 2001/327/EF også anvendes på samhandelen med får og geder, der har oprindelse i eller afsendes fra Storbritannien, efter den dato, hvor beslutning 2001/740/EF ophæves, bør beslutning 2001/327/EF ændres tilsvarende.

(13) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Det Forenede Kongerige sikrer sig, at kød som defineret i stk. 2 af kvæg, får, geder, svin eller andre klovbærende dyr, der opfylder mindst én af betingelserne i stk. 3, ikke afsendes til andre medlemsstater.

2. Kød som nævnt i stk. 1 indbefatter "fersk kød" som defineret i direktiv 64/433/EØF og 91/495/EØF og "hakket kød og tilberedt kød" som defineret i Rådets direktiv 94/65/EF.

3. Betingelser for kød, der ikke må afsendes til andre medlemsstater:

a) kød, der ikke må afsendes til andre medlemsstater i overensstemmelse med de EF-beskyttelsesforanstaltninger mod mund- og klovesyge i Det Forenede Kongerige, som var gældende mellem den 21. februar 2001 og datoen for ikrafttrædelse af denne beslutning

b) kød, som er forsynet med det sundhedsmærke, der blev fastsat ved Kommissionens beslutning 2001/304/EF.

Artikel 2

1. Det Forenede Kongerige sikrer sig, at kødprodukter af kvæg, får, geder, svin eller andre klovbærende dyr, der opfylder mindst én af betingelserne i stk. 2, ikke afsendes til andre medlemsstater.

2. Betingelser for kødprodukter, der ikke må afsendes til andre medlemsstater:

a) kødprodukter, der er fremstillet af kød, som opfylder mindst én af betingelserne i artikel 1, stk. 3

b) kødprodukter, der ikke må afsendes til andre medlemsstater i overensstemmelse med de EF-beskyttelsesforanstaltninger mod mund- og klovesyge i Det Forenede Kongerige, som var gældende mellem den 21. februar 2001 og datoen for ikrafttrædelse af denne beslutning

c) kød, som er forsynet med det sundhedsmærke, der blev fastsat ved Kommissionens beslutning 2001/304/EF.

3. Forbuddet i stk. 1 gælder ikke for kødprodukter, der opfylder sundhedskravene i direktiv 77/99/EØF, og som har været underkastet en af de behandlinger, der er fastsat i artikel 4, stk. 1, i direktiv 80/215/EØF, eller som under tilvirkningen over alt har fået en pH-værdi på under 6.

Artikel 3

Beslutning 2001/740/EF ophæves.

Artikel 4

I indledningen af artikel 2, stk. 1, i beslutning 2001/327/EF udgår "og Kommissionens beslutning 2001/740/EF".

Artikel 5

Denne beslutning er rettet til medlemsstaterne.

Udfærdiget i Bruxelles, den 20. februar 2002.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 277 af 20.10.2001, s. 30.

(5) EFT L 21 af 24.1.2002, s. 28.

(6) EFT L 104 af 13.4.2001, s. 6.

(7) EFT L 21 af 24.1.2002, s. 30.

(8) EFT L 62 af 2.3.2001, s. 22.

(9) EFT L 115 af 25.4.2001, s. 12.

(10) EFT L 335 af 19.12.2001, s. 21.

(11) EFT 121 af 29.7.1964, s. 2012/64.

(12) EFT L 243 af 11.10.1995, s. 7.

(13) EFT L 368 af 31.12.1994, s. 10.

(14) EFT L 268 af 24.9.1991, s. 41.

(15) EFT L 47 af 21.2.1980, s. 4.

(16) EFT L 26 af 31.1.1977, s. 85.

(17) EFT L 10 af 16.1.1998, s. 25.